**Deniss Vasiļjevs** (sündinud 9. augustil 1999 Daugavpilsis) on vene rahvusest Läti iluuisutaja, kes võistleb peamiselt meeste üksiksõidus.

Seenioride kategoorias võisteldes on ta võitnud 2017. aastal Tirooli karikavõistlused, saavutanud kolmanda koha 2015. aastal Tallinna auhinnavõistlustel ning tulnud 2016. ja 2017. aastal Läti meistriks. 2017. aasta Euroopa meistrivõistlustel jõudis ta esikümnesse.

Juunioride kategoorias on ta varem võitnud 2016. aasta noorte taliolümpial hõbemedali meeste üksiksõidus ja pronksmedali meeskondlikus iluuisutamises, samuti kaks hõbemedalit ISU juunioride Grand Prix' sarjas. Ta on Läti ajaloo esimene uisutaja, kes on jõudnud juunioride Grand Prix'l poodiumile.

Tema treener ja koreograaf on Šveitsi endine iluuisutaja Stéphane Lambiel.

Elukäik
-------

### Päritolu ja haridus

Deniss Vasiļjevs on sündinud Lätis Daugavpilsi linnas. Tema ema on endine tantsija.

Vasiļjevs on Daugavpilsi vene lütseumi õpilane. 2016. aastal kolis ta küll treeningute tõttu elama Šveitsi Champéry linna, kuid jäi edasi Daugavpilsi kooli nimekirja.

### Sportlaskarjäär

Vasiļjevs hakkas uisutama 2003. aastal. Kuna ta oli tihti haige, otsustasid tema vanemad suunata ta spordi juurde. Esmalt kaalusid nad ujumist ja seejärel uisutamist. 2010. aasta paiku saatsid nad Denissi harjutama Prantsusmaale Pariisi leedulasest treeneri Ingrida Snieškienė juurde. Kuna ta oli kooliõpilane, veetis ta osa aastast treeningutel Pariisis, osa aastast treenis ja õppis aga kodus Daugavpilsis.

Vasiļjevsi eeskujud iluuisutamise alal on Stéphane Lambiel, Daisuke Takahashi, Patrick Chan ja Javier Fernández.

#### 2013.–2014. aasta hooaeg

Vasiļjevs debüteeris ISU juunioride Grand Prix' võistluste sarjas 2013. aastal, saavutades Läti pealinnas Riias peetud Riia karikavõistlustel 7. koha ja Poolas Gdańskis peetud Balti karikavõistlustel 10. koha.

Ta valiti 2014. aasta juunioride maailmameistrivõistlusteks Läti võistkonda. Bulgaaria pealinnas Sofias märtsis 2014 toimunud võistlustel tuli ta lühikavas 11. kohale ja pääses seega esitama vabakava, kus tuli 7. kohale. Kahe kava kokkuvõttes saavutas Vasiļjevs paremusjärjestuses 8. koha.

Nii sellel kui ka järgmisel hooajal tuli Vasiļjevs juunioride arvestuses Läti meistriks.

#### 2014.–2015. aasta hooaeg

Sellel hooajal saavutas Vasiļjevs ISU juunioride Grand Prix' sarjas 2014. aastal 4. koha nii Prantsusmaal Courchevelis kui ka Eestis Tallinnas toimunud võistlustel. Jaanuaris 2015 Austrias Dornbirnis toimunud Euroopa noorte taliolümpiafestivalil sai ta hõbemedali.

Enne 2015. aasta juunioride maailmameistrivõistlusi alustas ta koostööd treener Aleksei Urmanoviga. Märtsis 2015 Eestis Tallinnas toimunud maailmameistrivõistlustel sai ta nii lühikavas kui ka vabakavas 8. koha, kuid saavutas kahe kava kokkuvõttes üldises paremusjärjestuses 7. koha.

#### 2015.–2016. aasta hooaeg

Uut hooaega alustas Vasiļjevs hõbemedaliga ISU juunioride Grand Prix' sarja võistlustel 2015. aastal nii Lätis Riias kui ka Poolas Toruńis. Ta oli esimene Läti uisutaja, kes saavutas juunioride Grand Prix' võistlustel medalikoha.

Samal hooajal hakkas Vasiļjevs võistlema ka seenioride kategoorias. 2015. aastal Venemaal Saranskis toimunud rahvusvahelisel võistlusel Mordovian Ornament sai ta 5. koha ja võitis seejärel Tallinna auhinnavõistlustel pronksmedali.

2016. aasta alguseks treenis Vasiļjevs praktiliselt täiskoormusega Venemaal Sotšis Aleksei Urmanovi juures.

Jaanuaris 2016 saadeti Vasiļjevs tema esimestele seenioride meistrivõistlustele – Slovakkias Bratislavas toimunud 2016. aasta Euroopa meistrivõistlustele. Lõplikus paremusjärjestuses oli ta 12. kohal, saavutades lühikava järel 14. ja vabakava järel 10. koha. Veebruaris võistles ta Norras Hamaris taas juunioride arvestuses, osaledes 2016. aasta noorte taliolümpiamängudel. Seal tagas ta endale lühikavaga 3. ja vabakavaga 1. koha, tulles üldises paremusjärjestuses hõbemedalile. Tema punktisumma jäi 1,09 punkti väiksemaks kuldmedali võitnud jaapanlase Sōta Yamamoto tulemusest. Samadel olümpiamängudel osales ta ka eri riikide sportlastest moodustatud võistkonnas Team Discovery, saavutas oma võistlussegmendis esikoha ja aitas sellega kogu võistkonna pronksmedalile.

Märtsis 2016 Ungaris Debrecenis toimunud 2016. aasta juunioride maailmameistrivõistlustel saavutas ta lühikavas 3. koha, kuid jäi lõplikus paremusjärjestuses 8. kohale. Hiljem samal kuul osales ta Ameerika Ühendriikides Bostonis 2016. aasta seenioride maailmameistrivõistlustel, kus ta saavutas lühikavas 10. koha, pääses selle tulemuse põhjal esitama vabakava ja sai lõplikus paremusjärjestuses 14. koha.

#### 2016.–2017. aasta hooaeg

Kevadel 2016 lõi Šveitsi endine iluuisutaja Stéphane Lambiel Vasiļjevsile uued kavad. Kahe hooaja vahel diagnoositi tal vasaku reie lähendajalihase rebend ja juuli teisel poolel külastas ta Torontot, kus ta sai füsioteraapiat. 25. augustil 2016 teatas ta ametlikult, et Lambiel on nõustunud hakkama tema treeneriks ja tema uueks treeningukohaks saab Champéry linn Šveitsis. Septembri alguses hakkas Vasiļjevs harjutama topelthüppeid. Samuti tegeles ta oma kava detailide, sammude ja pöörete edasiarendamisega.

Uuel hooajal tegi ta oma debüüdi seenioride Grand Prix' võistluste sarjas, kus ta sai 2016. aasta Rostelekomi karikavõistlustel 11. koha ja NHK auhinnavõistlustel 6. koha. Jaanuaris 2017 Tšehhis Ostravas toimunud Euroopa meistrivõistlustel sai ta mõlemas segmendis 6. koha, kuid platseerus lõplikus paremusjärjestuses 7. kohale. Märtsis saavutas ta Soomes Helsingis maailmameistrivõistlustel 14. koha, millega tagas Lätile koha meeste üksiksõidus 2018. aasta taliolümpiamängudel Lõuna-Koreas Pyeongchangis.

Võistluskavad
-------------

| Hooaeg | Lühikava | Vabakava | Demonstratsioon |
| --- | --- | --- | --- |
| 2013–14  | * "Jazz Machine"  Black Machine
* "Hey! Pachuco!"  (filmist "Mask")Benoît Richaud' koreograafia
 | * "Pähklipureja"  Pjotr TšaikovskiBenoît Richaud' koreograafia
 | * 
 |
| 2014–15  | * "Jazz Machine"  Black Machine
* "Hey! Pachuco!"  (filmist "Mask")Benoît Richaud' koreograafia
 | * "Troni adagio"  (filmist "Tron: Pärand")Daft PunkBenoît Richaud' koreograafia
 | * "Heart Upon My Sleeve"  Avicii
* "Shame On Me"  Avicii
 |
| 2015–16  | * "Puttin' On the Ritz" Irving Berlin  Taco ja Robbie Williamsi esituses  Benoît Richaud' koreograafia
 | * "Troni adagio"  (filmist "Tron: Pärand")Daft PunkBenoît Richaud' koreograafia
 | * "Puttin' On the Ritz" Irving Berlin  Taco ja Robbie Williamsi esituses  Benoît Richaud' koreograafia
 |
| 2016–17  | * "Voodoo Child" Stevie Ray Vaughan  Stéphane Lambieli koreograafia
 | * "Neli aastaaega" Antonio Vivaldi  Max Richteri seades  Stéphane Lambieli koreograafia
 |  |

Tulemused
---------

| Rahvusvahelised võistlused |
| --- |
| Võistlus | 2010–11 | 2011–12 | 2012–13 | 2013–14 | 2014–15 | 2015–16 | 2016–17 |
| MM |  |  |  |  |  | 14. | 14. |
| EM |  |  |  |  |  | 12. | 7. |
| GP NHK auhinna võistlus |  |  |  |  |  |  | 6. |
| GP Rostelekomi karikavõistlus |  |  |  |  |  |  | 11. |
| CS Mordva ornament |  |  |  |  |  | 5. |  |
| CS Tallinna auhinnavõistlus |  |  |  |  |  | 3. |  |
| Tirooli karikas |  |  |  |  |  |  | 1. |
| Rahvusvahelised juunioride võistlused |
| Noorte OM |  |  |  |  |  | 2. |  |
| Juunioride MM |  |  |  | 8. | 7. | 8. |  |
| JGP Eesti |  |  |  |  | 4. |  |  |
| JGP Prantsusmaa |  |  |  |  | 4. |  |  |
| JGP Läti |  |  |  | 7. |  | 2. |  |
| JGP Poola |  |  |  | 10. |  | 2. |  |
| Euroopa noorte olümpiafestival |  |  |  |  | 2. |  |  |
| Bavarian Open |  |  |  | 1. J |  |  |  |
| Nice'i karikas |  |  |  | 1. J |  |  |  |
| Denkova-Staviski karikas |  |  |  | 1. J |  |  |  |
| Santa Clausi karikas |  |  |  |  | 1. J |  |  |
| Seibti mälestusvõistlused |  |  | 1. N | 1. J |  |  |  |
| Volvo karikas |  |  |  | 1. J |  |  |  |
| Haabersti karikas | 1. N |  |  |  |  |  |  |
| NRW auhind |  | 4. N | 1. N |  |  |  |  |
| Roosteri karikas | 1. N | 1. N | 1. N |  |  |  |  |
| Varssavi karikas | 1. N | 1. N | 1. N |  |  |  |  |
| Rahvuslikud võistlused |
| Läti MV | 1. N |  |  | 1. J | 1. J | 1. | 1. |
| Meeskondlikud võistlused |
| Noorte OM |  |  |  |  |  | 3. MK 1. IS |  |
|  Võistlused: GP – ISU Grand Prix; CS – ISU Challenger Series; JGP – ISU juunioride Grand Prix Tasemed: N – *advanced novice*; J – juunior Tulemused: MK – meeskondlik tulemus; IS – isiklik tulemus. Medaleid antakse siin ainult meeskondliku tulemuse eest.  |

Isiklikku
---------

Vasiļjevsi huviala on ajalugu, talle meeldib lugeda, joonistada ja mängida videomänge. Ta valdab läti, vene ja inglise keelt.

Ta on 176 cm pikkune.

Viited
------

1. 1 2 3 4 5 6 7 8 9 10 11  Deniss Vasiļjevs International Skating Union (vaadatud 2.04.2017)
2. 1 2 3  Remmel, Ia. Deniss Vasiljevs, a young talent from Latvia Absolute Skating, 2.03.2015 (vaadatud 2.04.2017)
3. ↑  Stūriška, Ilmārs. Vasiļjevs: Lambjēls ir mans Šveices tētis, superaukle LA.lv, 2.02.2017 (vaadatud 2.04.2017)
4. ↑  Q&A - Deniss Vasiljevs Artistika Magazine, No. 2, September 2016 (vaadatud 2.04.2017)
5. 1 2 3  Vasiljevs: fully charged Beverley Smith, 31.03.2016 (vaadatud 2.04.2017)
6. 1 2 3 4 5 6  Competition Results: Deniss Vasiljevs International Skating Union (vaadatud 3.04.2017)
7. ↑  ISU World Junior Figure Skating Championships 2014 - Junior Men - Result International Skating Union (vaadatud 3.04.2017)
8. ↑  ISU World Junior Figure Skating Championships 2015 - Junior Men - Result International Skating Union (vaadatud 3.04.2017)
9. 1 2  Luchianov, Vladislav. Latvian Vasiljevs wants to put home country on map IceNetwork.com, 19.09.2016 (vaadatud 3.04.2017)
10. ↑  ISU European Figure Skating Championships 2016 - Men - Result International Skating Union (vaadatud 3.04.2017)
11. 1 2  Lillehammer 2016 Youth Olympic Games - Figure Skating Review International Skating Union (vaadatud 3.04.2017)
12. ↑  Lillehammer 2016 Winter Youth Olympic Games - Mixed NOC Team - Men - Free Skating International Skating Union (vaadatud 3.04.2017)
13. ↑  ISU World Junior Figure Skating Championships 2016 - Junior Men - Result International Skating Union (vaadatud 3.04.2017)
14. ↑  ISU World Figure Skating Championships 2016 - Men - Result International Skating Union (vaadatud 3.04.2017)
15. ↑  A few months ago, I started feeling some pain in my left hip Facebook (vaadatud 3.04.2017)
16. ↑  Tone, Florentina. The champions of tomorrow, at 2016 Summer Camp in Champéry Inside Skating, 1.08.2016 (vaadatud 3.04.2017)
17. ↑  I finally have some updates on my training! Facebook, 25.08.2016 (vaadatud 3.04.2017)
18. ↑  Golinsky, Reut. Deniss Vasiļjevs: "Standing ovation is the highest award any sportsman can get" Absolute Skating, 12.09.2016 (vaadatud 3.04.2017)
19. 1 2  Vasilyeva, Nadia. "Captain Zebra" and "philosopher Vasiljevs" – a story told by Stéphane Lambiel and Deniss Vasiljevs Inside Skating, 14.12.2016 (vaadatud 3.04.2017)
20. ↑  Berlot, Jean-Christophe. Vasiljevs endearing himself to fans worldwide IceNetwork, 27.01.2017 (vaadatud 3.04.2017)
21. ↑  Deniss Vasiljevs: 2013/2014 International Skating Union (koopia archive.org veebiarhiivis, vaadatud 3.04.2017)
22. ↑  Deniss Vasiljevs: 2014/2015 International Skating Union (koopia archive.org veebiarhiivis, vaadatud 3.04.2017)
23. ↑  Flade, Tatjana. Latvia’s Deniss Vasiljevs draws attention Golden Skate, 18.05.2015 (vaadatud 3.04.2017)
24. ↑  Deniss Vasiljevs: 2015/2016 International Skating Union (koopia archive.org veebiarhiivis, vaadatud 3.04.2017)
25. ↑  Golinsky, Reut. Rostelecom tidbits Absolute Skating, 7.12.2016 (vaadatud 3.04.2017)
26. ↑  Interview with Deniss Vasiljevs 2015/03/08 YouTube (vaadatud 2.04.2017)

Välislingid
-----------

* Profiil ISU veebilehel (inglise keeles)
* Ametlik leht Facebookis (inglise keeles)